ועדת הכספים, כנסת 23, פרוטוקול מספר 48, 2020-05-11 11:50

עודד פורר: אני מחדש את הדיון בסעיף השני בסדר-היום: הנחיות החשב הכללי לתשלום לספקים ונותני שירותים שנפגעים ממשבר הקורונה.

עודד פורר: בתחילת המשבר הוציא החשב הכללי שורת הנחיות וגם דיווח על זה פה בוועדה, לשלם כל חשבונית שאפשר לשלם ולהוציא אותה לדרך.

עודד פורר: אנחנו עדים עדיין, לצערי, לבעיות בנושא מוסר התשלומים.

עודד פורר: לכן אני מבקש להתחיל עם התייחסויות של מוזמנים מבחוץ ואחר כך לשמוע את התייחסות החשב הכללי לעניין.

עודד פורר: נתחיל עם יושב-ראש נשיאות הארגונים העסקיים, מר דובי אמיתי.

עודד פורר: אחריו אני אבקש לשמוע את איתי חוטר ממרכז השלטון המקומי.

עודד פורר: דובי, בבקשה.

דובי אמיתי: שלום, אדוני היושב-ראש, תודה על ההזדמנות.

דובי אמיתי: אני מניח שגם החשב נמצא איתנו בדיון הזה.

עודד פורר: אלי ביתן נמצא איתנו?

אלי ביתן: כן, אני נמצא.

דובי אמיתי: למען ההגינות, העברתי את נייר העמדה שהוציא המגזר העסקי גם לוועדה.

דובי אמיתי: אתמול בערב העברתי לחשב הכללי את אותו נייר, בתוספת נייר שיצא על ידי סגן החשב, שקצת הצליח להפתיע אותי.

דובי אמיתי: בנייר של סגן החשב, בין השורות, נראה לי שנישאר באותו מקום, לצערי.

דובי אמיתי: אני אומר לכל חברי הוועדה וגם לך, החשב הכללי, רוני, שאנחנו עושים את כל המאמץ להחזיר את המשק חזרה לעבודה.

דובי אמיתי: זאת המשימה מס' 1 שלנו.

דובי אמיתי: אני מרגיש שאין לנו שותפים.

דובי אמיתי: פניתי גם בעבר וזעקתי לסיוע.

דובי אמיתי: לצערי, לא קיבלנו את הסיוע הדרוש והמשק והעסקים נמצאים במצוקה אדירה.

דובי אמיתי: אני חושב שאתם לא מפנימים את המצוקה האמיתית של העסקים הקטנים והבינוניים וגם של הגדולים.

דובי אמיתי: כל יום אני נחשף לעוד חברה שלא תתרומם, לעוד ענף שלא יצא מהברוך אם אנחנו לא נסייע בכל הכלים שעומדים לרשותנו.

דובי אמיתי: זה התחיל בהעמדת קרנות, דבר שלקח זמן.

דובי אמיתי: אני חייב לומר שזה מתקדם, אומנם לא בקצב שאני חושב שזה צריך להיות.

דובי אמיתי: הדבר השני הוא לקדם תשלומים של השירות הציבורי למגזר העסקי.

דובי אמיתי: בתחילת הדרך הייתה הנחיה ולא כולם עמדו בהנחיה.

דובי אמיתי: נכון לעכשיו, עדיין לא עומדים בקצב התשלומים ומבחינתנו זה יוצר לנו בעיה תזרימית אדירה.

דובי אמיתי: אלה עבודות שכבר ביצענו.

דובי אמיתי: אפשר לקצר את זה וצריך לקצר את זה לפחות לעשרים יום, על מנת להקל תזרימית על העסקים שלנו.

דובי אמיתי: דבר נוסף זה הערבויות.

דובי אמיתי: אנחנו נמצאים עם ערבויות של מאה אחוזים בעסקאות שעשינו עם השירות הציבורי.

דובי אמיתי: ערבות זה כסף ואני חושב שזה לא נכון בעת הזאת להשאיר את הערבות עומדת ואפשר להוריד אותה ל-10% ולאפשר לנו להשתמש עם תזרים המזומנים הזה - - -

עודד פורר: אתה מדבר על ערבויות ביצוע, נכון?

דובי אמיתי: נכון, אדוני היושב-ראש.

דובי אמיתי: ערבויות ביצוע לכל החברות הממשלתיות.

דובי אמיתי: לכן אני חושב שאפשר לשחרר לנו ובינתיים אנחנו מתגלגלים ממקום למקום, והערבויות שוכבות במשרדי ממשלה.

דובי אמיתי: אין סיבה בעולם לכך.

דובי אמיתי: אתם חייבים להקל עלינו.

דובי אמיתי: אתם משלמים לנו שוטף פלוס 20 – יש זמן לוודא שאכן ביצענו את העבודות.

דובי אמיתי: דבר נוסף הוא כל השירות הממשלתי.

דובי אמיתי: אנחנו עושים מאמץ להחזיר את המשק לעבודה.

דובי אמיתי: אני חושב שהלקוח הכי גדול שלנו במגזר העסקי הוא מדינת ישראל, השירות הציבורי, השירות הממשלתי.

דובי אמיתי: אני עדיין לא רואה, לאור בקשתי כבר מלפני שבוע, שהשירות הממשלתי מפנה פרויקטים לכחול לבן, בין אם זה תעשייה, בין אם זה חקלאות או ענפים אחרים.

דובי אמיתי: המון פרויקטים שיש היום בידי המדינה יכולים לעזור לנו להתאושש ומהר.

דובי אמיתי: וזאת הבקשה שלי.

דובי אמיתי: יופיעו בפניכם גם נציגים מנשיאות המגזר העסקי, יושבת-ראש הכלכלה והרגולציה שתרד איתכם גם לפרטים הקטנים.

דובי אמיתי: אני אומר שאם אנחנו עושים מאמץ ואנחנו מאמינים שהפתרון הגדול זה להחזיר את המשק לעבודה, בואו תעזרו לנו בכלים מאוד פשוטים שלא עולים לכם אגורה ויעזרו לנו להיכנס ולהפעיל את המשק.

דובי אמיתי: תודה.

עודד פורר: תודה.

עודד פורר: איתי חוטר, סמנכ"ל כלכלה במרכז השלטון המקומי.

עמיחי דורי: שלום, אני מחליף את איתי ממרכז השלטון המקומי.

עמיחי דורי: אני מנהל תחום תשתיות ופיתוח עירוני.

עמיחי דורי: שלום אדוני היושב-ראש, שלום לכולם, אנחנו במרכז השלטון המקומי עמלנו במשך מספר שנים מול החשב הכללי ומול נציגי משרד האוצר כדי להסדיר העברות תשלומים תקינות לרשויות המקומיות, על מנת שהרשויות המקומיות תוכלנה להעביר אותם לספקים כשורה וכנדרש בהתאם לחוק מוסר תשלומים.

עודד פורר: עד לרגע זה, זה הוסדר?

עודד פורר: הנושא הזה ברור.

עודד פורר: זה דיון מעקב וצריך להיות יותר תמציתיים.

עודד פורר: האם המדינה הקדימה תשלומים לרשויות המקומיות כדי שאתם תוכלו לשלם בזמן לספקים, כן או לא?

עמיחי דורי: התשובה היא לא.

עמיחי דורי: התשובה היא לא.

עמיחי דורי: אנחנו הוצאנו פנייה באמצע חודש מרס לחשב הכללי שבדומה להקדמת התשלומים תוך 45 לעסקים שונים, שיעביר בהקדם האפשרי תשלומים מיידיים או מפרעה על חשבון לרשויות המקומיות כדי שהן תוכלנה להעביר את הכסף לספקים כמה שיותר מהר.

עודד פורר: זה ברור, זה ברור.

עודד פורר: אתה אומר שלא הגיע, לא הוקדמו התשלומים מהמדינה לרשויות המקומיות.

עמיחי דורי: לא הועברו.

עמיחי דורי: לא היה שום נוהל חריג.

עמיחי דורי: שלחנו תזכורת שלא נענתה.

עמיחי דורי: חשוב להבין שבכך החשב הכללי סותר הוראות תק"מ שלו עצמו להעברה של הכספים בהתאם לנהלים.

עמיחי דורי: אנחנו מצפים לפתרון כמה שיותר מהיר לטובת הספקים ולטובת כולם.

עודד פורר: תודה.

עודד פורר: רונן לוי מאיגוד המוסכים.

עודד פורר: אחריך – ניר שפר מאולמות האירועים.

עודד פורר: אני מבקש מהנציגים להתייחס בקצרה ספציפית לנושא עצמו.

רונן לוי: בוקר טוב, לנו יש מעט תלונות על עיכובים, בעיקר בתשובות שמקבלים.

רונן לוי: יש עובדי מדינה שאחראים על הכסף או עובדי חברות ממשלתיות שנמצאים בחל"ת.

רונן לוי: רצינו לנצל את המצב הזה ואת הזמן הזה לקרוא להחזיר חלק מעובדי המדינה שחשובים כדי להניע את כל הגלגלים של התשלומים ולהקדים אותם לעסקים.

רונן לוי: העסקים במצב תזרימי חמור מאוד וכרגע הם לא מקבלים שום מענה, לא בהלוואות בערבות מדינה, שזה מה שאנחנו קוראים לו ה-fake הגדול של ההבטחות כי כבר חודשיים או שהם נדחים או שלא קיבלו שום דבר.

רונן לוי: שנית, חשבתי לנצל את ההזדמנות בקריאה להתחיל לחשוב מחדש מחר על כל הנושא של המכרזים.

רונן לוי: רוב המוסכים הקטנים בישראל, המכרזים חסומים בפניהם.

רונן לוי: כל הזמן יש כל מיני קומבינות ושיטות איך להוציא אותם מהמכרזים בכלל.

רונן לוי: אנחנו עמדנו במשימה להשאיר את המשק נוסע בכל התקופה שבה היינו בסגר.

רונן לוי: המוסכים עבדו וכל המשאיות שנתקעו קיבלו מאיתנו מענה.

רונן לוי: כל האופנועים וכל האמבולנסים קיבלו מענה.

רונן לוי: הענף שלנו עמד במשימה להשאיר את המשק נוסע וכל פעם שהוא נתקע הנענו אותו מחדש.

רונן לוי: הציבור שלנו עמד בכל התקנות ובדקתי שלא היו לנו נדבקים.

רונן לוי: אנחנו חייבים עזרה גם היום וגם מחר מבחינת המכרזים.

רונן לוי: להתחיל לפתוח את המכרזים ולתקן את כל העיוותים והעוולות שהביאו את הענף שלנו למצב הזה.

רונן לוי: תודה לך, פורר, על הדיונים שנוגעים בכל הנקודות הקטנות והחשובות ויעזרו לנו לנהל את התזרים.

עודד פורר: תודה.

עודד פורר: התאחדות בעלי אולמות וגני אירועים, ניר שפר, בבקשה.

ניר שפר: תודה ליושב-ראש שהזמין אותנו.

ניר שפר: יש לנו משבר אמון מאוד גדול עם הספקים שלנו כתוצאה ממשבר הקורונה.

ניר שפר: נוצר מצב שבו בעל אולם שרוצה לפתוח היום את האולם לעבודה, לא יהיה מסוגל לעבוד מול ספק אלא אם הוא ישלם לו במזומן.

ניר שפר: דיברנו עם עידו סופר מהאוצר והוא טוען שיש איזשהו ניסיון לתת ביטחון דוגמת ביטוח אשראי.

ניר שפר: אנחנו חייבים לפתור את הנושא הזה.

ניר שפר: צריך סוג של ביטוח אשראי לספקים אחרת תהיה בעיה מאוד גדולה להתניע את הענף.

ניר שפר: אני פונה באותה הזדמנות לנציג האוצר.

ניר שפר: אנחנו חייבים לקבל הנחיות איך אנחנו חוזרים לעבודה.

ניר שפר: אנחנו לא מקבלים שום הנחיות.

ניר שפר: זורקים את התאריך 14 ביוני כבלון ניסוי לאוויר.

ניר שפר: יש אלפי זוגות שיש לנו מחויבות אליהם.

ניר שפר: אנחנו לא מקבלים הנחיות ממשרד הבריאות והאוצר גורר רגליים.

ניר שפר: אנחנו מתנהלים באיטיות שלא ברורה לנו ואנחנו חייבים עזרה כמה שיותר מהר.

ניר שפר: גם לשבת עם משרד הבריאות, שינחה אותנו איך אנחנו יכולים לעבוד.

ניר שפר: צריך להבין שכדי לחזור לעבוד ב-14 ביוני, התנעה של אולם אירועים אורכת כשלושה-ארבעה שבועות – להחזיר אנשים מחל"ת, לשלוח הזמנות ולהזמין את כל חומרי הגלם.

עודד פורר: תודה רבה.

עודד פורר: ניר ינושבסקי מהתאחדות בוני הארץ, בבקשה.

ניר ינושבסקי: כהמשך לדיון מעקב אין לי שום צורה אחרת להגיד – אנחנו לא עדים לשום הקדמת תשלום משמעותית ואנחנו גם לא יכולים לעמוד באמצע, בין המדינה לגופים המתוקצבים.

ניר ינושבסקי: אם המדינה לא העבירה כסף לרשויות המקומיות, אנחנו לא יכולים לבוא אליהן בתלונות.

ניר ינושבסקי: אין להן כסף להקדים.

ניר ינושבסקי: בסופו של דבר, אם נכנסנו לאירוע הזה לא טוב מבחינת מוסר תשלומים בהחרגה של הקבלנים, הקורונה החמירה משמעותית את מצבנו.

ניר ינושבסקי: אנחנו נתקלים במפעלים שעומדים על תשלום מזומן כדי להוציא סחורה.

ניר ינושבסקי: תאגידי כוח אדם מבקשים תשלום פעמיים בחודש כדי לא להיות חשופים מול קבלן שיקרוס ולא יהיה לו כסף לשלם לעובדים.

ניר ינושבסקי: תוסיפו לזה הלנת עובדים, הסעות עובדים, אוכל לכל הפועלים הפלסטינים, עשרות אלפים, כל זה תשלום מזומן.

ניר ינושבסקי: חבר'ה, אנחנו קורסים.

ניר ינושבסקי: אומרים לנו: אתם המנוע של המשק, אתם תוציאו את הענף, אבל דלק אין.

ניר ינושבסקי: אומרים לנו: תאיצו בניית תשתיות, תאיצו בניית כבישים, בתי חולים, אבל למה לא מאיצים את התשלום?

ניר ינושבסקי: איך אנחנו יכולים לתפקד במצב כזה?

ניר ינושבסקי: אני מזכיר שחוק מוסר התשלומים – שוטף פלוס 70 עד שוטף פלוס 150.

ניר ינושבסקי: זאת אומרת, באים עם פרויקט חירום, אומרים לקבלן: עכשיו אתה חייב לעשות את זה, הוא עובד חצי שנה, סיים את כל הפרויקט ועוד לא קיבל שקל ממזמין העבודה.

ניר ינושבסקי: זה מצב סביר עכשיו בעת חירום?

ניר ינושבסקי: אני חושב שהמצב הזה משותף לכל הגורמים שתשמעו פה בוועדה ואני מבקש באופן ברור שתוציאו הוראת שעה, תחריגו, תבטלו, תקטינו את מוסר התשלומים.

ניר ינושבסקי: תצמצמו אותו למינימום ההכרחי לחצי שנה-השנה הקרובה כדי שנוכל להתאושש מהמשבר הזה.

ניר ינושבסקי: אני מבין את כל הקשיים, אבל חבר'ה, אם אין לנו כסף אנחנו נקרוס והקריסה הזאת תהיה הרבה יותר כואבת מאשר להכניס את היד לכיס ולהקדים קצת תשלומים עכשיו.

ניר ינושבסקי: זאת העזרה שצריך ואני לא מבין למה מחכים עם זה.

עודד פורר: תודה, ניר.

עודד פורר: אלי ביתן, סגן החשב הכללי.

אלי ביתן: אני אתייחס באופן כללי לכל מה שנאמר.

אלי ביתן: בגדול, מאז תחילת המשבר הוצאנו לכל חשבי משרדי הממשלה שאחראים על ביצוע התשלומים ארבע הנחיות.

אלי ביתן: ב-12 במרס, ב-15 במרס, ב-1 באפריל וב-5 במאי.

אלי ביתן: בכל ההנחיות האלה נתנו הוראות לחשבים להקדים תשלומים גם באופן מיידי, לא שלושים ואפילו פחות מזה.

אלי ביתן: כך, לדוגמה, לפני חופשת הפסח ביקשנו להקדים את כל מה שניתן לשלם לפני הפסח, גם אם התשלום הוא אחרי יום מהגשת החשבונית.

אלי ביתן: אנחנו גם ממשיכים עם זה בהנחיה שיצאה במאי ומבחינתנו, ככל שהחשבונית מאושרת – צריך לזכור שיש תהליך של אישור חשבונית שלא תמיד הוא מגיע לחשבות לביצוע תשלום.

אלי ביתן: זה תלוי גם בהתגלגלות החשבונית לחשבות.

אלי ביתן: ההנחיות שלנו כרגע, בתקופה של המשבר הלכה למעשה, הן ביצוע מיידי של תשלומים ככל שהחשבונית מגיעה במהלך החודש.

אלי ביתן: בדקנו את הנתונים ואני אוכל גם להציג אותם, אפקטיבית ההקדמות הן דרמטיות והדחיות ירדו בצורה משמעותית.

אלי ביתן: השווינו את זה ביחס לחודשים מקבילים בשנה קודמת, השווינו את זה ביחס לינואר-פברואר.

אלי ביתן: צריך גם לזכור שאנחנו עושים את זה למרות שאנחנו נמצאים בתקציב המשכי, שהוא מוגבל.

אלי ביתן: אומנם הוא השתחרר לאחרונה לאור תיקוני החקיקה, אבל עוד במרס וגם עכשיו אנחנו מתמודדים עם תקציב המשכי.

אלי ביתן: למרות הכול אנחנו מוציאים הנחיות ואנחנו רואים שזה קורה.

אלי ביתן: בדקנו, עשינו בדיקת אפקטיביות של ההנחיות הללו ואנחנו רואים בשטח, בדוחות, שההקדמות עלו בצורה משמעותית.

אלי ביתן: אני יכול להציג את זה פה לחברי הוועדה.

אלי ביתן: גם הדחיות ירדו בצורה משמעותית מאוד.

אלי ביתן: אנחנו מתכוונים להמשיך עם ההנחיות האלה ככל שהמימון יאפשר לנו להקדים, אנחנו מקדימים את התשלומים בצורה גורפת.

אלי ביתן: אומנם אנחנו נותנים דגש לספקים קטנים ובינוניים, אבל כשמגיעה דרישה להגדלת מכסת מימון, אנחנו נענים ומבצעים את זה.

אלי ביתן: אנחנו לא רואים דחיות בתשלומים ויכול להיות שיש פה פער ציפיות והבעיה נובעת מתהליכי אישורי חשבוניות במשרדים.

אלי ביתן: יכול להיות שזה נובע מכוח אדם מצומצם שהיה עד עכשיו ולא הריץ חשבוניות לתשלום.

אלי ביתן: בגדול וגם בקטן, כל תשלום שמגיע, מבוצע בצורה כמעט מיידית.

עודד פורר: תתייחס למה שנאמר על ידי מרכז השלטון המקומי בנושא הקדמת התשלומים.

אלי ביתן: אנחנו לא מבדילים בהקדמות בין רשות מקומית לספק.

עודד פורר: אז נציג מרכז השלטון המקומי שיקר?

אלי ביתן: ככל שהחשבונית הגיעה לתשלום והיא מאושרת לתשלום, היא תבוצע.

אלי ביתן: אין הבדל בהנחיות.

עודד פורר: הקדמת התשלומים לשלטון המקומי זה לא חשבוניות שעירייה מוציאה לאוצר.

עודד פורר: מדובר בתמיכות.

עודד פורר: אתם מתקצבים רשויות מקומיות, אם זה ב-3א', אם זה ברכישת שירותים.

עודד פורר: אתם יכולים להקדים להן את התשלומים.

עודד פורר: לפחות לפי מה שאומר השלטון המקומי – הרי זה משורשר למטה.

עודד פורר: יש פרויקט שהמדינה מתקצבת את השלטון המקומי בתמיכות או ברכישת שירותים.

עודד פורר: כנגד זה, הרשות המקומית מפעילה ספקים.

עודד פורר: הם לא מקבלים את הכסף ואתם לא מקבלים את הכסף.

עודד פורר: חוק מוסר התשלומים – מערכת הבריאות הוחרגה לגמרי ממנו.

עודד פורר: בקופות החולים יש 90 ו-120 ימי אשראי.

אלי ביתן: לגבי התמיכות, יש נוהל שר אוצר שמגביל את התשלומים ל-40%.

אלי ביתן: להבנתי נעשו מאמצים גדולים להקדים תמיכות לגופים רבים.

אלי ביתן: אני פחות בקי בנקודה של רשויות מקומיות לגבי היקף ההקדמה.

אלי ביתן: אני מבטיח לבדוק את זה ולתת תשובה.

אלי ביתן: לא סיימתי להתייחס לנושא הערבויות, שגם עלה פה.

אלי ביתן: ב-19 במרס בתחילת המשבר, יצאו הנחיות לכל המשרדים על ידי מינהל הרכש, שהנחו לתת הקלות בערבויות, גם ערבויות הביצוע, גם ערבויות המכרז וגם חתימה על הסכמים לפני שיש עדיין ערבות.

אלי ביתן: גם פה אני חושב שניתן מענה וככל שאתם רואים שזה לא מספק וצריך משהו מעבר לזה, צריך לפנות לגל אמיר, למנהל הרכש, ולעדכן את ההנחיות או להוציא הנחיות.

אלי ביתן: בגדול, יש ביזור סמכויות למשרדים לבצע שחרור מערבויות בנימוקים מיוחדים.

אלי ביתן: צריך להבין שערבות היא כלי ביצוע, היא כלי משמעותי להגן על ההתקשרות.

אלי ביתן: גם פה אפשר לעשות עבודה ולראות כיצד אפשר לסייע גם בערבויות.

אלי ביתן: כל זה מול גל אמיר, מנהל מינהל הרכש הממשלתי.

עודד פורר: מה לגבי מה שדיברתי על השלטון המקומי?

עודד פורר: שאלתי לגבי מערכות הבריאות.

עודד פורר: כל המקומות האלה, כתוצאה מזה שהם לא מקבלים את הכסף מהמדינה בזמן – חברות ממשלתיות שמשלמות עדיין בשוטף פלוס 60 או בשוטף פלוס 90.

עודד פורר: האם הוצאתם הנחיה לחברות הממשלתיות?

עודד פורר: האם החשב הכללי פנה למנהל רשות החברות הממשלתיות כדי שהוא ינחה את החברות הממשלתיות?

עודד פורר: מה עשיתם בעניין הזה?

אלי ביתן: לגבי חברות ממשלתיות, זה לא בתחום סמכותנו.

אלי ביתן: לפי מה שראיתי בכתובים בחומר שהכינו לי פה, הוא לא יכול לדרוש מהן לפי חוק, אבל הוא כן ביקש לראות איך אפשר להקדים תשלומים דרך חברות המשך לספקים אחרים.

אלי ביתן: זה לא תחת החשב הכללי.

עודד פורר: אמיר שני, סגן נשיא לשכות המסחר.

אמיר שני: צוהריים טובים ותודה על ההזדמנות' אני לא רוצה להשבית שמחות וכבודו גם דיבר על מוסר תשלומים.

אמיר שני: בחוק מוסר התשלומים שהיה בינואר-פברואר החריגו את משרד הבריאות.

אמיר שני: על זה אני יכול להלין אבל אני מתקדם.

אמיר שני: בפברואר השנה חייב מנכ"ל משרד הבריאות בכתב וללא הגבלת זמן את כל היבואנים לציוד רפואי ולתרופות להגדיל מלאים בשישה חודשים.

אמיר שני: זאת אומרת שלמעשה, מוסר התשלומים במשרד הבריאות הוחרג בכלל, בלי קשר לפרויקט הזה.

אמיר שני: היום כשמדובר על שוטף פלוס 90, שערי צדק – חצי שנה ומעלה; לניאדו – מתי שהוא רוצה.

אמיר שני: שוטף 93 – כל קופות החולים במינימום.

אמיר שני: מה שקרה בשבוע שעבר הוא שכל היבואנים, שהאשראי הבנקאי שלהם היה לסחורות שהם הביאו לפני כחודש וחצי בהטסה, שילמו למעלה מ-3 מיליארד שקל לספקים.

אמיר שני: הם התאמצו לקבל אשראי בנקאי בעלות כספית כבדה ביותר.

אמיר שני: אני לא רוצה לומר שאם תהיה קורונה ב', אין מי שייקח יותר אשראי.

אמיר שני: זה נכון שהחשכ"ל כתב באמצע מרס שהוא ממליץ למשרד הבריאות, לבתי החולים ולקופות החולים לשלם.

אמיר שני: כרגע אף אחד לא משלם והעסק הזה הוא פשוט שערורייה.

אמיר שני: אם דיברו קודם על שוטף פלוס 20 או שוטף פלוס 30, אני מדבר על ארבעה, שישה ותשעה חודשים.

אמיר שני: בנוסף לכך, צריך לקחת בחשבון את הנושא של מע"מ מזומן.

אמיר שני: פנינו בנושא לרשות המסים ואני אישית פניתי גם לערן יעקב.

אמיר שני: אמרנו שלא ייתכן שאתה מבקש לקבל את המע"מ במזומן על חשבוני כשהוצאנו למשרד הבריאות, ואת המע"מ נקבל ממשרד הבריאות בעוד שישה חודשים.

אמיר שני: אלה שני נושאים שמתחברים יחד למוסר התשלומים.

אמיר שני: רצון טוב יש, אבל אני לא רוצה להגיע למצב שבו הניתוח יצליח והחולה ימות.

אמיר שני: צריך להסב את תשומת ליבם של החשב, של החשכ"ל ושל האוצר.

אמיר שני: אני לא מדבר על החוק, שהוא חוק אבסורדי.

אמיר שני: על זה אני לא מלין כרגע ואין מה לעשות, זה חוק.

אמיר שני: אני כבר לא מדבר על תרופות שהביאו למדינת ישראל, שפגות התוקף שלהן 12 חודשים.

אמיר שני: יזרקו אותן לפח כי חייבו אותם על פי חוק להביא תרופות.

אמיר שני: החוק לא אפשר ליבואנים להחליט מסחרית אם שווה להם להביא או לא.

אמיר שני: יבואן שלא יביא, הוא ברשימה השחורה והוא לא יוכל למכור יותר למשרד הבריאות.

אמיר שני: ואנחנו יודעים שמשרד הבריאות הוא הצרכן העיקרי.

אמיר שני: 99% מגיעים למשרד הבריאות.

אמיר שני: תודה רבה.

עודד פורר: תודה.

עודד פורר: חבר הכנסת ניר ברקת, בבקשה.

ניר ברקת: למדינת ישראל, כידוע – ותקנו אותי אם אני טועה – אין בעיית מזומן.

ניר ברקת: המדינה כמכלול לא לחוצה.

ניר ברקת: יש מספיק כסף באוצר המדינה.

עודד פורר: ברוך השם.

ניר ברקת: תודה לאל, ברוך השם.

ניר ברקת: היא לא במצוקת מזומן.

ניר ברקת: לכן, בלתי מתקבל על הדעת שהמדינה משלימה עם מוסר תשלומים ירוד ולא נורמטיבי.

ניר ברקת: כפי שהמדינה מצפה שמוסר התשלומים במדינה יהיה, נניח, שוטף פלוס 30, בוודאי ובוודאי שהיא צריכה היום, במיוחד בתחום הבריאות ובכלל, לקבוע סטנדרטים נורמטיביים ולא לאפשר למשרדי הממשלה לחרוג מהם.

ניר ברקת: ממה נפשך?

ניר ברקת: העסקים שגם ככה קשה להם, צריכים להיות הבאפר הפיננסי לאתגרים של משרדי הממשלה?

ניר ברקת: המדינה חייבת, האוצר חייב להנחות בצורה חד משמעית ובלתי מתפשרת למוסר תשלומים נורמטיבי.

ניר ברקת: אם לאחד המשרדים יש מצוקה פיננסית כזו או אחרת, צריך לטפל במשרד הממשלתי ואי אפשר לגלגל את זה על המגזר הפרטי.

ניר ברקת: זה אל"ף-בי"ת ונורא פשוט.

ניר ברקת: שמעתי על שוטף פלוס 180.

ניר ברקת: מישהו שמע על דבר כזה?

ניר ברקת: אנחנו שולחים את המגזר הפרטי על לא עוול בכפו, במיוחד עכשיו, במשבר הקורונה, הם צריכים להתמודד עם הבנקים?

ניר ברקת: המצוקה המדומה הזאת?

ניר ברקת: הם הלכו ועשו מעל ומעבר.

ניר ברקת: הם נרתמו לסייע למדינה במצוקה של משרד הבריאות על מנת שאנחנו, הציבור, חלילה אם יידרש, נוכל לקבל את התרופות בזמן ושיהיו מלאים מספיקים.

ניר ברקת: ועכשיו אנחנו מענישים אותם באמצעות אשראי בלתי מתקבל על הדעת.

ניר ברקת: זה פשוט מבייש.

ניר ברקת: זה פשוט מבייש לשים את המגזר הפרטי בסיטואציה כזאת.

ניר ברקת: אני מבקש להתאפס על עצמנו, ואני מדבר בעיקר על האוצר, ולקבוע מוסר תשלומים נורמטיבי, כפי שמקובל במגזר הפרטי.

ניר ברקת: לשמש אפילו דוגמה אישית ולומר שאם מקובל היום בשוק שוטף פלוס 60, ללכת לשוטף פלוס 30.

ניר ברקת: אם מקובל על שוטף פלוס 30, ללכת דווקא ולסייע בשוטף פלוס 15.

ניר ברקת: ללכת לקראת הציבור במגזר העסקי כי בסופו של דבר הם משלמים מחיר מיותר וזה בלתי מתקבל על הדעת.

עודד פורר: תודה.

עודד פורר: אלי, אני מבקש ממך את ההתייחסות שלך למשרד הבריאות.

עודד פורר: אני גם העליתי את העניין הזה ולא קיבלנו תשובה.

אלי ביתן: קודם כל, אני רוצה להתייחס באופן כללי למה שאמר פה חבר הכנסת ברקת, על מוסר התשלומים של הממשלה.

אלי ביתן: כבר כמה שנים יש פה תהליך ארוך שבסוף הגיע לחקיקה ומוסר התשלומים של ממשלת ישראל הוא טוב.

אלי ביתן: הוא לא 30 אלא בין 30 ל-45 ויש הקדמות רבות גם בתקופה הזאת וגם בכלל.

ניר ברקת: אז מה, המגזר העסקי סתם אומר לנו?

ניר ברקת: מה שנאמר על ידי המגזר העסקי לא נכון?

ניר ברקת: מה שהעלו אמיר שני וחברים אחרים, זה פשוט לא נכון?

ניר ברקת: העובדות שהם מציינים לא נכונות?

אלי ביתן: אני מניח שיש נקודות קצה שצריכות בדיקה.

אלי ביתן: באופן כללי יש מערכות מידע ואנחנו בודקים את הנתונים.

אלי ביתן: אנחנו גם נמצאים בוועדת הכספים אחת לתקופה והנתונים טובים לגבי מוסר התשלומים של הממשלה והוא טוב.

אלי ביתן: החקיקה סייעה לכך, מערכות המידע סייעו לכך.

אלי ביתן: הוקם פורטל ספקים שמגיש חשבונית בצורה מהירה ומקבל מענה מהיר.

אלי ביתן: נעשו המון צעדים בעניין הזה והם מניבים פירות.

אלי ביתן: לגבי משרד הבריאות, אני פשוט לא מכיר את הפיגור הזה.

אלי ביתן: משרד הבריאות מקבל אצלנו תעדוף גבוה מאוד במימון שהוא מקבל.

אלי ביתן: לא קיבלנו ממשרד הבריאות דרישה לסכום הזה ואם תתקבל דרישה היא תיענה בצורה מיידית.

עודד פורר: זה ברור שמשרד הבריאות לא דורש ממך את הסכום הזה, כי גם הוא פשוט לא משלם אותו.

אלי ביתן: סליחה, סליחה שאני עוצר אותך.

אלי ביתן: אנחנו עובדים באופן יומי, אפילו שעתי, מול כל המשרדים.

אלי ביתן: נותנים מכסת מימון חודשית לפי המצב, לפי הדרישות.

אלי ביתן: ככל שיש עדכון אנחנו מוכוונים מאוד מאוד למשרד הבריאות לכל הרכש המיוחד, הרכש בחו"ל דרך משרד הביטחון.

אלי ביתן: כל הפעילות הזאת מתבצעת ואנחנו מאשרים אותה.

אלי ביתן: אנחנו עוקבים אחרי זה.

אלי ביתן: אני חושב שאולי מדובר פה על תשלומים דרך קופות חולים או בצורה עקיפה ולא דרך רכש.

אלי ביתן: צריך לבדוק את זה.

אלי ביתן: אני מבטיח שאם יש בעיה בסיפור של משרד הבריאות, הוא יקבל מענה מהיר.

אלי ביתן: כל עוד זאת התקשרות של משרד הבריאות, אני לא רואה סיבה שלא נשלם את זה.

אלי ביתן: אם זה כך, זה ממש לא בסדר.

עודד פורר: אני רוצה לסכם את החלק הזה של הדיון.

עודד פורר: אנחנו נקבע דיון מעקב נוסף ויכול להיות שזה יהיה השבוע, או ביום חמישי או ביום ראשון.

עודד פורר: אני מבקש שתגיע אליו יותר מוכן ואני אמקד אותך בארבעה נושאים: הראשון הוא משרד הבריאות.

עודד פורר: כל מה שנאמר כאן בהקשר של רכש משרד הבריאות, התחייבויות שיש לו בעניין הזה אל מול הספקים שלו.

עודד פורר: כל מה שהועלה כאן.

אלי ביתן: מי איש הקשר?

עודד פורר: מנכ"ל משרד הבריאות, משה בר סימנטוב.

עודד פורר: אתם צריכים את הפרטים שלו באוצר?

עודד פורר: אני לא מבין את השאלה.

אלי ביתן: לא משרד הבריאות.

אלי ביתן: מי שהלין עכשיו על משרד הבריאות בתשלומים, מי זה היה?

עודד פורר: אמיר שני, סגן נשיא איגוד לשכות המסחר.

עודד פורר: אני אומר לך שוב, קח ממשרד הבריאות את הדיווח מה הם ימי האשראי לתשלומים בדרישות התשלום.

עודד פורר: בדיון הבא תציג לנו נתונים – משרד הבריאות, יש כך וכך דרישות אשראי, אלה ימי האשראי שהוא משלם לספקים.

ניר ברקת: גם קופות החולים ובתי החולים.

ניר ברקת: כל התחום.

עודד פורר: זה כולל בפנים את קופות החולים ובתי החולים.

אלי ביתן: לא, קופות החולים הן לא ממשלתיות.

אלי ביתן: הן פועלות בצורה עצמאית והן לא תחת הפיקוח שלנו.

עודד פורר: משרד הבריאות יכול.

אלי ביתן: אני יכול לדווח על משרד הבריאות.

עודד פורר: אם אתה תבקש ממשרד הבריאות, אני מניח שתקבל.

עודד פורר: אם אין לך את הנתונים של קופות החולים, הנתונים לגבי בתי החולים הממשלתיים בוודאי צריכים להיות לך.

עודד פורר: שנית, שלטון מקומי.

עודד פורר: אני מבקש לדעת מהו מוסר התשלומים של הממשלה לשלטון המקומי בתמיכות, ברכישת שירותים ובמענקים.

אלי ביתן: אתה מתכוון לתקצוב, לא למענקים.

עודד פורר: כן, תקצוב.

עודד פורר: חברות ממשלתיות – כנ"ל.

עודד פורר: אני חייב לומר פה משהו, תפסיקו לכדרר את זה מגורם ממשלתי אחד לגורם ממשלתי אחר.

עודד פורר: הציבור שנאנק היום – תפתח את החלון ותראה אותו בחוץ – הוא לא יודע.

עודד פורר: מבחינתו, חברה ממשלתית היא ממשלת ישראל.

עודד פורר: הוא בסוף בא בטענות לממשלה.

עודד פורר: החברה הממשלתית הזאת, יש עליה רגולציה מאוד מאוד כבדה של הממשלה, של השכן שלך במשרד האוצר, שהוא ברשות החברות הממשלתיות.

עודד פורר: תיקחו אחריות קצת מעבר לפריזמה של החשבים במשרדי הממשלה.

עודד פורר: אנחנו נזמן גם את מנהל רשות החברות הממשלתיות לדיון הבא, אבל אני רוצה נתונים גם על ימי האשראי של החברות הממשלתיות.

עודד פורר: מבחינתי, חברה ממשלתית או משרד ממשלתי צריכים לעמוד באותם תנאים מבחינת ימי אשראי של כל הספקים.

עודד פורר: ימי האשראי בתקופה הזאת צריכים להיות אפס.

עודד פורר: זאת הדרך הכי קלה לממשלה.

עודד פורר: במקום לזרוק כספים במקומות אחרים, להכניס כסף ישירות למי שמגיע לו.

עודד פורר: אתה לא עושה לו טובה.

עודד פורר: אלה לא מענקים ולא הלוואות.

עודד פורר: אתה נותן לו חמצן, אוויר לנשימה.

עודד פורר: אנחנו נקיים דיון על זה בימים הקרובים.

עודד פורר: תודה.

ניר ברקת: בעניין הזה יש נושא אחר שהוא משלים, לאפשר לחברות הגדולות לעבור לחישוב מע"מ על בסיס מזומן כמו החברות הקטנות.

ניר ברקת: למה זה חשוב וקשור לנושא?

ניר ברקת: כי נכון להיום, חברות משלמות היום על חשבוניות שהן מוציאות, ומקבלות את הכסף 180 יום לאחר מכן.

ניר ברקת: אם הן יעבדו על בסיס מזומן כמו שמקובל בחברות הקטנות, נעזור לחברות הגדולות במצוקת האשראי.

ניר ברקת: חלק מהפתרון שאנחנו מדברים עליו זה להכניס עוד אמצעי מנגנון ביטחון, כך שאם בכל זאת יש עיכוב של יותר מחודש-חודשיים, להעביר את הדיווחים לבסיס מזומן.

עודד פורר: ביקשתי אם מנהל רשות המסים יוכל להגיע מחר לדיון בוועדה.

עודד פורר: אני רוצה לקיים דיון מולו על כלמה וכמה נושאים שעלו פה, ואחד הנושאים הוא מע"מ על בסיס מזומן.

ניר ברקת: מצוין, כי זה קשור לנושא בעקיפין.

עודד פורר: תודה, חברים, הישיבה נעולה.